貢院圖
作者：王十朋
朝代：宋

paragraphs: 陳君少年登甲科，紅蓮首泛清源波。
清源貢宇高嵳峩，同僚宣力陳君多。
鞭朴不施成不日，首夏上梁秋半畢。
一點靈臺輪奐飛，十幅生綃畫圖出。
蒼蒼嘉木森千株，新堤步步穿芙蕖。
移下蟾宮古丹桂，飛來海上真蓬壺。
他年君來作地主，記得親曾視斤斧。
雁過山中寄我書，要知多少新龍虎。